FI Euroopan unionin virallinen lehti C 174/11

Unionin tuomioistuimen tuomio (neljäs jaosto) 3.5.2012 (Kammarrätten i Stockholm — Migrationsöverdomstolenin (Ruotsi) esittämä ennakkoratkaisupyyntö) — Migrationsverket v. Nurije Kastrati, Valdrina Kastrati ja Valdrin Kastrati

(Asia C-620/10) (1)

(Dublinin yleissopimukseen perustuva järjestelmä - Asetus (EY) N:o 343/2003 - Turvapaikkahakemuksen käsittelystä vastuussa olevan jäsenvaltion määrittäminen - Kolmannen maan kansalaiset, joilla on asetuksessa tarkoitetun ”hakemuksen käsittelystä vastuussa olevan jäsenvaltion” myöntämä voimassa oleva viisumi - Turvapaikkahakemus, joka on tehty jossakin muussa kuin asetuksen nojalla hakemuksen käsittelystä vastuussa olevassa jäsenvaltiossa - Oleskelulupahakemus, joka on tehty jossakin muussa kuin asetuksen nojalla hakemuksen käsittelystä vastuussa olevassa jäsenvaltiossa ja jonka tekemisen jälkeen turvapaikkahakemus peruutetaan - Turvapaikkahakemuksen peruuttaminen ennen kuin hakemuksen käsittelystä vastuussa oleva jäsenvaltio on hyväksynyt turvapaikanhakijan vastaanottamisen - Hakemuksen peruuttaminen, joka johtaa asetuksessa N:o 343/2003 säädettyjen menettelyjen päättämiseen)

2012/C 174/14

Oikeudenkäyntikieli: ruotsi

Ennakkoratkaisua pyytänyt tuomioistuin

Kammarrätten i Stockholm — Migrationsöverdomstolen

Pääasian asianosaiset

Kantaja: Migrationsverket

Vastaajat: Nurije Kastrati, Valdrina Kastrati ja Valdrin Kastrati

Oikeudenkäynnin kohde

Ennakkoratkaisupyyntö — Kammarrätten i Stockholm — Migrationsöverdomstolen — Niiden perusteiden ja menettelyjen vahvistamisesta, joiden mukaisesti määritetään kolmannen maan kansalaisen johonkin jäsenvaltioon jättämän turvapaikkahakemuksen käsittelystä vastuussa oleva jäsenvaltio, 18.2.2003 annetun neuvoston asetuksen (EY) N:o 343/2003 (EUVL L 50, s. 1) 4 artiklan 5 kohdan toisen alakohdan, 5 artiklan 2 kohdan ja 16 artiklan 3 ja 4 kohdan tulkinta — Asetuksen soveltamisen edellytykset, kun turvapaikkahakemus on peruutettu — Kolmansien valtioiden kansalaisten jäsenvaltiossa A tekemien turvapaikkahakemusten peruuttaminen sen menettelyn aikana, jossa määritetään hakemuksen käsittelystä mainitun asetuksen nojalla vastuussa oleva jäsenvaltio, ja sen jälkeen kun jäsenvaltion B viranomaiset ovat suostuneet ottamaan hakijat vastaan — Jäsenvaltion A toimivaltaisen viranomaisen päätös hylätä turvapaikkahakemukset ja panna toimeen menettely hakijoiden siirtämiseksi jäsenvaltioon B siitä huolimatta, että jäsenvaltiossa A tehdyt turvapaikkahakemukset on peruutettu

Tuomiolauselma

Niiden perusteiden ja menettelyjen vahvistamisesta, joiden mukaisesti määritetään kolmannen maan kansalaisen johonkin jäsenvaltioon jättämän turvapaikkahakemuksen käsittelystä vastuussa oleva jäsenvaltio, 18.2.2003 annettua neuvoston asetusta (EY) N:o 343/2003 on tulkittava siten, että sen 2 artiklan c alakohdassa tarkoitetun turvapaikkahakemuksen peruuttaminen ennen kuin hakemuksen käsittelystä vastuussa oleva jäsenvaltio on suostunut ottamaan hakijan vastaan johtaa siihen, ettei asetusta voida enää soveltaa. Tällaisessa tapauksessa jäsenvaltion, jonka alueella hakemus on tehty, on tehtävä peruuttamisesta johtuvat päätökset ja erityisesti päätös hakemuksen käsittelyn keskeyttämisestä tästä hakijan asiakirjakansioon lisättävin ilmoituksin.

(1) EUVL C 72, 5.3.2011.